MARTIN. Priestor pre pracujúcich rodičov v Priekope, coworking MAMAMAKA, aj v lete slúži mamám, otcom a ich deťom. Už od druhého prázdninového dňa tu deti aj rodičia môžu tráviť dopoludnie pri spoločnom veselom čítaní kníh v rámci celoslovenského projektu Prečítané leto.
"Učitelia so smiechom vravievajú, že v septembri sa do škôl a škôlok vracajú prázdne hlávky. Je to tak, ale veru nie je to až tak na zasmiatie. Na Slovensku sa o tom veľa nehovorí, no vo svete sa fenoménom prázdninového útlmu podrobne zaoberajú a ukazuje sa, že každé "prespaté leto" má dlhodobý vplyv na ďalšie vzdelávanie dieťaťa," uviedla Anna Maršalová, členka OZ Snílky a koordinátorka akcie Prečítané leto 2021.
Priekopské mamičky z OZ Snílky v spolupráci s OZ Čítajme si spolu, OZ Krajina čitateľov, blogom Malý pampúch a hlavným partnerom kníhkupectvom Martinus pripravili prázdninový balíček, ktorý obsahuje deväť letných tém na celé prázdniny – na každý týždeň jednu. Spolu s tipmi na čítanie, hrami a aktivitami. V rámci témy o jazerách sa deti s rodičmi chystajú čítať niekam k vode. Deti na akciu reagujú pozitívne, zapájajú sa do čítania a nosia si aj svoje knihy.